นายกรัฐมนตรีและรัฐมนตรีว่าการกระทรวงกลาโหม แสดงความห่วงใยประชาชน สั่งทหาร ตำรวจในพื้นที่ กันประชาชนออกพื้นที่ปลอดภัย
นายกรัฐมนตรีและรัฐมนตรีว่าการกระทรวงกลาโหม แสดงความห่วงใยประชาชน สั่งทหาร ตำรวจในพื้นที่ กันประชาชนออกพื้นที่ปลอดภัย รวมทั้งควบคุมสถานการณ์ให้ได้เร็วที่สุดพลโท คงชีพ ตันตระวาณิชย์  โฆษกกระทรวงกลาโหม เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม อยู่ระหว่างร่วมพิธีพระราชทานเพลิงศพ ได้แสดงความห่วงใยกับเหตุการณ์กรณี จ.ส.อ.จักรพันธ์ ถมมา สังกัดกองพันกระสุนที่ 22 กองบัญชาการช่วยรบที่ 2 มีอาการคุ้มคลั่ง นำอาวุธไล่ยิงเจ้าหน้าที่ทหารในค่ายและแย่งอาวุธปืนและกระสุน ออกมาไล่ยิงประชาชนได้บาดเจ็บและเสียชีวิตหลายรายในที่สาธารณะ โดยนายกรัฐมนตรีและรัฐมนตรีว่าการกระทรวงกลาโหม ได้สั่งการให้พลเอก ชัยชาญ ช้างมงคล รัฐมนตรีช่วยว่าการกระทรวงกลาโหมและผู้บัญชาการทหารบก ติดตามสถานการณ์สอบสวนหาสาเหตุที่เกิดขึ้น พร้อมสั่งการให้ทหารและตำรวจในพื้นที่ เร่งเข้าไปปิดล้อมจับกุมผู้ก่อเหตุให้เร็วที่สุด โดยให้ควบคุมพื้นที่ทั้งในและนอกอาคาร เพื่อกันประชาชนให้อยู่ในระยะปลอดภัย ขณะเดียวกัน ขอให้ช่วยกันดูแลนำผู้บาดเจ็บทุกคนเข้ารับการรักษาให้ดีที่สุด โดยย้ำถึงการปฏิบัติงานว่า ความปลอดภัยของประชาชนต้องมาก่อน